Dikepe tsa ntlha tsa bireme (dikepe tsa ntwa tse di tsamaisiwang ke ditlhopha tse pedi tsa batsamaisi mo matlhakoreng oomabedi) di ne tsa simolola go dirwa mo lekgolong la borobedi la dingwaga B.C.E. kwa Gerika. Dikepe tseno di ne di le boleele jwa dimetara di ka nna 24 e bile di le bophara jwa dimetara di le tharo. Kwa tshimologong, dikepe tseno di ne di dirisediwa go pega masole, mme go ne go lwelwa fa losing. Go ise go ye kae, go ne ga bonala go tlhokega gore go okediwe ka setlhopha se sengwe sa batsamaisi, mme go ne ga tsenngwa tshipi e e boronse kwa pele ga sekepe. Sekepe seno se sesha se ne sa itsege e le trireme, jaaka go umakilwe kwa tshimologong ya setlhogo seno. Mofuta ono wa sekepe o ne wa itsege thata ka nako ya ntwa ya kwa Salamis (480 B.C.E.) fa Bagerika ba ne ba fenya masole a Baperesia a mo lewatleng.